Ekkert ferðaveður er frá Hvolsvelli og austur yfir Mýrdalssand vegna storms og óveðurs . Samkvæmt upplýsingum frá Vegagerðinni er ófært vegna veðurs frá Skógum að Reynisfjalli en vegurinn um Reynisfjall hefur verið lokaður í kvöld . Vindur á Suðurlandi hefur náð allt að 40 metrum á sekúndu . Ófært er í Vík og þegar Vísir ræddi við Orra Örvarsson , formann björgunarfélagsins Víkverja , um níuleytið í kvöld sagði hann að aðeins væri farið að róast í útköllum hjá sveitinni . Hann telur að björgunarfélagið hafi aðstoðað ökumenn minnst 30 bíla frá því klukkan fjögur í dag . Orri segir þetta hafa verið ansi öflugan dag og að fjölmargir bílar hafi fest sig síðdegis og í kvöld , meðal annars á Reynisfjalli . Einnig hafi björgunarsveitarfólk veitt mörgum ferðamönnum liðsinni í Vík þar sem fjöldi er nú fastur . „ Það eru búnir að vera frá okkur tveir bílar nánast síðan klukkan fjögur í dag og eru enn þá úti . Allt bara svona minniháttar verkefni . “ Orri segir að íbúar í Mýrdal hafi einnig þurft að finna fyrir rafmagnsleysi og taldi hann að rafmagn væri þar enn í ólagi . „ Það er mikið bras á mönnum frá RARIK að komast að biluninni . Það er snjór í fjallinu og erfitt að komast að þar sem bilunin er . “